KOMMISSIONENS DIREKTIV 96/14/EF af 12. marts 1996 om ændring af visse bilag til Rådets direktiv 77/93/EØF om foranstaltninger mod indslæbning i Fællesskabet af skadegørere på planter eller planteprodukter og med deres spredning inden for Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved Kommissionens direktiv 95/66/EF (2), særlig artikel 13, andet afsnit, tredje og fjerde led, og
ud fra følgende betragtninger:
Visse bestemmelser i Grækenland om beskyttelsesforanstaltninger mod Phytophthora cinnamomi Rands og barkbillen Ips typographus Heer, i Spanien mod barkbillerne Dendroctonus micans Kugelan, Ips amitinus Eichhof, Ips cembrae Heer, Ips duplicatus Sahlberg og Ips typographus Heer, og i Italien mod Curtobacterium flaccumfaciens pv. flaccumfaciens (Hedges) Collins and Jones bør ændres, fordi det ikke længere er hensigtsmæssigt at opretholde de nuværende bestemmelser i nævnte direktiv;
desuden bør visse bestemmelser om beskyttelsesforanstaltninger mod Dendroctonus micans Kugelan, Ips amitinus Eichhof, Ips cembrae Heer, Ips duplicatus Sahlberg, Ips sexdentatus Boerner, Ips typographus Heer og Pissodes spp. (europæisk) for de relevante beskyttede zoner, der er anerkendt for hver enkelt type skadegører, ændres for at tage hensyn til de uafklarede spørgsmål i forbindelse med disse skadegøreres relevante værtsplanter;
tilsvarende bør disse bestemmelser i Spanien om beskyttelsesforanstaltninger mod Anthonomus grandis (Boh.) ændres for at tage hensyn til de uafklarede spørgsmål i forbindelse med de relevante produktionsområder for Gossypium spp. og i forbindelse med risikoen for spredning af denne skadegører i ikke-egreneret bomuld; desuden bør visse bestemmelser i Spanien og Portugal om beskyttelsesforanstaltninger mod Sternochetus mangiferae Fabricius ændres for at tage hensyn til de uafklarede spørgsmål i forbindelse med de relevante produktionsområder for Mangifera spp.;
visse bestemmelser i en del af Frankrig, nemlig Bretagne, om beskyttelsesforanstaltninger mod Beet necrotic yellow vein virus bør forbedres;
beskyttelsesforanstaltningerne mod Erwinia amylovora (Burr.) Winsl. (et al.), der er vedtaget for visse områder i Frankrig, bør præciseres;
de relevante bilag til direktiv 77/93/EØF bør derfor ændres;
disse ændringer er i overensstemmelse med de pågældende medlemsstaters anmodninger;
de i dette direktiv fastsatte foranstaltninger er i overensstemmelse med udtalelse fra Den Stående Komité for Plantesundhed -
UDSTEDT FØLGENDE DIREKTIV:
Artikel 1
Direktiv 77/93/EØF ændres som anført i bilaget til nærværende direktiv.
Artikel 2
1. Medlemsstaterne sætter de nødvendige love og administrative bestemmelser i kraft for at efterkomme dette direktiv den 1. april 1996. De underretter straks Kommissionen herom.
Når medlemsstaterne vedtager disse bestemmelser, henvises der deri til dette direktiv, eller de ledsages ved offentliggørelsen af en sådan henvisning. De nærmere regler for denne henvisning fastsættes af medlemsstaterne.
2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.
Artikel 3
Dette direktiv træder i kraft dagen efter offentliggørelsen i De Europæiske Fællesskabers Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 12. marts 1996.